子击磬赋（以敬明尔志人将辨之为韵）
吕牧 (Tang)
大哉将圣。乐天知命。宪章文武。昭宣孝敬。游道艺之门。观鲁卫之政。知礼文之述作。系王道之衰盛。将有托于知音。故先击其浮磬。翕如始奏。泠然激扬。旁达草木。独调宫商。律中乃节而信。清引而越以长。何一气之立则。若五色而成章。羽可以振振。兽可以跄跄。神人以和。舍此奚取。乐悬之位。斯焉是将。谐协于国风。本一于心始。将此易俗。非为悦已。作于朝而君臣同和。听于家而少长咸喜。不达情者。莫究其理。不赏音者。莫知其旨。非有为而作焉。岂苟乐而为尔。噫。斯道之行。如磬之声。合于制度。发以清英。应小大以随击拊。原始终不可将迎。伊物情之滞隔。莫不由此而发明。谓为艺以吾不试。语之道而知吾志。固非系而不食。岂止垂之如坠。曾见访于苌宏。反受嗤于荷蒉。彼往而不返。欲洁其身。如乐之无节。则可夺伦。义有昧于反舌。耳无闻于日新。何没没于隐者。亦硁硁于小人。必也审音。居然大辨。动应而溥畅。虚中而独善。使石声无定。则我心可转。初未明乎弛张。庸讵议乎深浅。一雅一变。正声久遣。子击此者。亦屡叹之。唯圣有作。阐教命夔。乃知乐正雅颂。复在于明时。